寄裴施州
作者：杜甫
朝代：唐

paragraphs: 廊廟之具裴施州，宿昔一逢無此流。
金鐘大鏞在東序，冰壺玉衡懸清秋。
自從相遇感多病，三歲爲客寬邊愁。
堯有四岳明至理，漢二千石真分憂。
幾度寄書白鹽北，苦寒贈我青羔裘。
霜雪回光避錦袖，龍蛇動篋蟠銀鉤。
紫衣使者辭復命，再拜故人謝佳政。
將老已失子孫憂，後來況接才華盛。